På et ekstraordinært møde i Sundhedsudvalget i Vesthimmerlands Kommune, blev det tirsdag besluttet at fastholde antallet af plejehjem i kommunen.

Plejehjemmene i Vesthimmerlands Kommune går fri af lukningerne. Sådan så det ellers ikke ud for bare en uge siden, hvor kommunens eneste demensplejehjem, Kærbo, var ét af plejehjemmene i fare . Der bliver dog ikke kørt videre som altid. Sundhedsudvalget i Vesthimmerlands Kommune har lavet ændringer, men ingen lukninger. Det betyder, at man i kommunen arbejder videre med midlertidige reduceringer af plejehjemspladser. Sådan lyder det tirsdag eftermiddag i en pressemeddelelse fra Vesthimmerlands Kommune. Det er et enigt Sundhedsudvalg, der har skiftet mening, og dermed går man væk fra de fire scenarier, der indtil nu har været i spil. - Med baggrund i at vi bliver 50 procent flere plus 80-årige de næste 10 år, har vi lagt vægt på, at vi på lang sigt får brug for den nuværende plejebolig-kapacitet. Beslutningen sikrer både vores økonomi og det faktum, at vi med midlertidige løsninger og ikke permanente lukninger fastholder vores plejehjemsberedskab, forklarer Asger Andersen, formand for Sundhedsudvalget i Vesthimmerlands Kommune. I første omgang var udgangspunktet at lukke Plejecenter Søndervang i Gedsted, plejecenter Kærbo i Ranum, opsige driftsaftalen med Røde Kors-hjemmet i Løgstør og en midlertidig lukning af yderligere boliger på Plejecenter Solvang i Aars - men det er nu droppet. Hvilke plejecenter-afsnit, der midlertidigt skal lukkes, bliver besluttet endeligt efter en høringsproces og en politisk behandling i Sundhedsudvalget og senere i Byrådet til august.